Spoštovani kolegice in kolegi! Pred nami je ena zelo hitra seja, 18. izredna seja, ki sem jo sklical na zahtevo poslank in poslancev. Danes se seje ne morejo udeležiti naslednji kolegi in kolegice: dr. Andreja Črnak Meglič, Janja Klasinc, mag. Barbara Žgajner Tavš, mag. Melita Župevc, Iva Dimic, Borut Pahor, Mirko Brulc, Matevž Frangež, Dragutin Mate, Roman Jakič, Jožef Kavtičnik, mag. Stanko Stepišnik, mag. Matej Tonin, Roberto Battelli, mag. Dejan Židan. Najprej je določitev dnevnega reda. Predlog ste dobili v petek 12. oktobra 2012 s sklicem. Predlogov za širitev in umik nisem dobil, tako da lahko odločamo o dnevnem redu. Prosim če nastavite glasovalne naprave. Glasujemo o dnevnem redu. Navzočih je 63 poslank in poslancev, za je glasovalo 60, proti nihče. [[Za je glasovalo 60.]] [[Proti nihče.]] Dnevni red je določen. Prehajamo na 1. TOČKO DNEVNEGA REDA, TO JE UGOTOVITEV O MIROVANJU MANDATA POSLANCA NA PODLAGI PRVEGA ODSTAVKA 14. ČLENA ZAKONA O POSLANCIH. Vlada je Državnemu zboru posredovala odločbo z dne 4. oktobra 2012, iz katere izhaja, da je bil poslanec Ljubo Žnidar imenovan za državnega sekretarja v Ministrstvu za infrastrukturo in prostor. Odločbo Vlade je obravnavala Mandatno-volilna komisija, ki na podlagi 36. člena Poslovnika predlaga Državnemu zboru, da se na podlagi prvega odstavka 14. člena Zakona o poslancih seznani z naslednjim sklepom: Državni zbor na podlagi odločbe Vlade z dne 4. 10. 2012 ugotavlja, da je bil poslanec Ljubo Žnidar imenovan za državnega sekretarja v Ministrstvu za infrastrukturo in prostor, zato od dneva seznanitve Državnega zbora v skladu s prvim odstavkom 14. člena Zakona o poslancih ne more opravljati funkcije poslanca, dokler opravlja funkcijo državnega sekretarja. O tem sklepu bom takoj obvestil Državno volilno komisijo in jo zaprosil, da Državni zbor obvesti, katera kandidatka oziroma kandidat bo v skladu s 14. členom Zakona o poslancih nadomestil gospoda Žnidarja. Na podlagi obvestila Državne volilne komisije bo Mandatno-volilna komisija pripravila poročilo in Državnemu zboru predlagala potrditev mandata novi poslanki oziroma novemu poslancu. Bivšemu kolegu poslancu Žnidarju se zahvaljujem za opravljeno poslansko delo in mu želim veliko uspeha tudi pri opravljanju dela funkcije državnega sekretarja. S tem zaključujem to točko dnevnega reda in 18. izredno sejo Državnega zbora. Hvala lepa, da ste prišli. Hvala za potrpljenje.